赭衣舂
作者：張登辰
朝代：宋

paragraphs: 赭衣舂永巷，酸風起暮杵。
聲聲碎妾心，妾兒痛隔三千里。
灞水歡迎骨肉恩，子母再見無由緣。
誰將鴆羽飲龍子，晨獵上林如意死。
妾耳縱能聞，妾目那能視。
妾口縱能言，妾足安能履。
白日改色天容愁，未央宮中桐葉秋。
堂堂豐沛龍準公，三尺造漢烹英雄。
擊布歸來尚無恙，預置股肱如指掌。
明知戇勃可安劉，何爲存妾子母無良謀。